RÅDETS RESOLUTION af 19. januar 1998 om pålydende værdi og tekniske specifikationer for euromønter, som er bestemt til at sættes i omløb (98/C 35/02)

RÅDET FOR DEN EUROPÆISKE UNION -

som tager følgende i betragtning:

Den 20. november 1997 fastlagde Rådet - efter høring af Europa-Parlamentet og Det Europæiske Monetære Institut, jf. EF-traktatens artikel 105 A, stk. 2, og artikel 109 F, stk. 8 - en fælles holdning med henblik på vedtagelse af Rådets forordning om pålydende værdi og tekniske specifikationer for euromønter, som er bestemt til at sættes i omløb;

efter at Kommissionen på ny har behandlet sit forslag under hensyn til de af Europa-Parlamentet foreslåede ændringer, har den overtaget den fælles holdning med henblik på vedtagelse af nævnte forordning;

ovennævnte forordning vil blive vedtaget formelt af Rådet i overensstemmelse med den fælles holdning i bilaget under iagttagelse af EF-traktatens artikel 109 K, stk. 3, 4 og 5, når der så hurtigt som muligt i 1998 er truffet afgørelse om, hvilke medlemsstater der indfører euroen, og ovennævnte forordning vil derefter blive juridisk bindende;

for at skabe størst mulig klarhed bør denne resolution allerede nu offentliggøres i De Europæiske Fællesskabers Tidende -

VEDTAGER

at offentliggøre denne resolution samt bilaget hertil i De Europæiske Fællesskabers Tidende til orientering.

BILAG

Udkast til RÅDETS FORORDNING (EF) Nr. . . ./98 af . . . om pålydende værdi og tekniske specifikationer for euromønter, som er bestemt til at sættes i omløb

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 105 A, stk. 2,

under henvisning til forslag fra Kommissionen (1),

under henvisning til udtalelse fra Det Europæiske Monetære Institut (2),

i henhold til fremgangsmåden i traktatens artikel 189 C (3), og ud fra følgende betragtninger:

(1) På Det Europæiske Råds møde i Madrid den 15. og 16. december 1995 vedtoges scenariet for overgangen til den fælles valuta, i henhold til hvilket euromønterne indføres senest den 1. januar 2002; der træffes beslutning om den nøjagtige dato, hvor euromønterne skal sættes i omløb, når Rådet vedtager forordningen om indførelse af euroen, umiddelbart efter at afgørelsen om medlemsstaternes indførelse af euroen som én fælles valuta er truffet, hvilket skal ske så tidligt som muligt i løbet af 1998;

(2) i henhold til artikel 105 A, stk. 2, i traktaten kan medlemsstaterne udstede mønter med forbehold af ECB's godkendelse af omfanget heraf, og Rådet, der træffer afgørelse efter fremgangsmåden i artikel 189 C og efter høring af ECB, kan vedtage foranstaltninger med henblik på at harmonisere den pålydende værdi og de tekniske specifikationer for alle mønter, som er bestemt til at sættes i omløb, i den udstrækning det er nødvendigt af hensyn til mønternes smidige omløb i Fællesskabet;

(3) Det Europæiske Monetære Institut har meddelt, at seddelrækken i euro vil gå fra 5 euro til 500 euro; sedlernes og mønternes pålydende værdi skal give mulighed for, at der let kan foretages kontantbetalinger af beløb udtrykt i euro og cent;

(4) Rådet gav Fællesskabets møntdirektører mandat til at udarbejde en beretning om et fælles europæisk møntsystem; de fremlagde en beretning i november 1996 og en revideret beretning i februar 1997, der beskriver de nye euromønters pålydende værdi og tekniske specifikationer (diameter, tykkelse, vægt, farve, sammensætning og rand);

(5) det nye europæiske fælles møntsystem bør skabe tillid i offentligheden og bør medføre teknologiske innovationer, som kan etablere det som et sikkert, pålideligt og effektivt system;

(6) offentlig accept af det nye system er et af hovedformålene med Fællesskabets møntsystem; offentlighedens tillid til det nye system vil afhænge af de fysiske karakteristika af euromønterne som bør være så brugervenlige som muligt;

(7) forbrugersammenslutninger, Den Europæiske Blindeorganisation og repræsentanter for automatindustrien er blevet hørt for at tage hensyn til vigtige møntbrugerkategoriers specifikke krav; for at sikre en smidig overgang til euroen og fremme brugernes accept af det nye møntsystem skal det garanteres, at visuelle og taktile karakteristika gør det let at skelne mønterne fra hinanden;

(8) de vil være lettere at genkende og blive fortrolig med de nye euromønter, hvis diameterens størrelse bringes i overensstemmelse med mønternes pålydende værdi;

(9) på grund af 1- og 2-euros høje værdi er der behov for nogle særlige sikkerhedsforholdsregler for at reducere mulighederne for forfalskning; de mest effektive sikkerhedsforholdsregler i dag anses for at være en teknik til møntfremstilling i tre lag og kombinationen af to forskellige farver i én mønt;

(10) at give mønterne henholdsvis en europæisk og en national side er en egnet måde at udtrykke tanken om den europæiske monetære union mellem medlemsstaterne og kan i væsentlig grad øge borgernes accept af mønterne;

(11) Europa-Parlamentet og Rådet vedtog den 30. juni 1994 direktiv 94/27/EF (4), som begrænsede anvendelse af nikkel i visse produkter i erkendelse af, at nikkel kan forårsage allergier under visse omstændigheder; mønter er ikke omfattet af dette direktiv; nogle medlemsstater anvender ikke desto mindre en nikkelfri legering kaldet Nordic Gold i deres nuværende møntsystem af hensyn til den offentlige sundhed; det synes ønskeligt at reducere nikkelindholdet i mønter ved overgangen til et nyt møntsystem;

(12) møntdirektørernes forslag bør derfor i princippet følges og kun tilpasses for at tage hensyn til vigtige møntbrugerkategoriers specifikke krav og til behovet for at mindske anvendelsen af nikkel i mønter;

(13) af alle de foreskrevne tekniske specifikationer for euromønter er alene angivelsen af tykkelsen af vejledende art, eftersom en mønts faktiske tykkelse afhænger af den foreskrevne diameter og vægt -

VEDTAGET FØLGENDE FORORDNING:

Artikel 1

Den første række af euromønter omfatter otte pålydende værdier fra 1 cent til 2 euro med følgende tekniske specifikationer:

>TABELPOSITION>

Artikel 2

Denne forordning træder i kraft den 1. januar 1999.

Udfærdiget i Bruxelles, den. . .

På Rådets vegne

. . .

Formand

(1) EFT C 208 af 9.7.1997, s. 5, og EFT C 386 af 20.12.1997, s. 12.

(2) Udtalelse afgivet den 25. juni 1997 (EFT C 205 af 5.7.1997, s. 18).

(3) Europa-Parlamentets udtalelse af 6. november 1997 (endnu ikke offentliggjort i Tidende), Rådets fælles holdning af 20. november 1997 (EFT C 23 af 23.1.1998, s. 1) og Europa-Parlamentets afgørelse af . . . (endnu ikke offentliggjort i Tidende).

(4) EFT L 188 af 22.7.1994, s. 1.